PATVIRTINTA:

Mokyklos direktoriaus

2013 m. gruodžio 6 d. įsakymu Nr. V1-72

(nuo 2017-09-01 nauja redakcija)

**KĖDAINIŲ R. LABŪNAVOS PAGRINDINĖS MOKYKLOS**

**MOKINIŲ TĖVŲ (GLOBĖJŲ, RŪPINTOJŲ)**

**INFORMAVIMO IR KOMUNIKAVIMO TVARKOS APRAŠAS**

**I skyrius**

 **Bendrosios nuostatos**

1. Kėdainių r. Labūnavos pagrindinės mokyklos tėvų (globėjų, rūpintojų) informavimo ir komunikavimo tvarkos aprašo paskirtis (toliau - Aprašas) – tenkinti mokyklos bendruomenės interesus, užtikrinti konstruktyvų jos narių: mokinių – tėvų – mokytojų bendradarbiavimą.

2. Aprašo tikslas – vienyti mokyklos administracijos, mokinių, jų tėvų (globėjų) ir mokytojų, pagalbą teikiančių specialistų pastangas siekiant aukštesnės ugdymo(si) kokybės, tikslingo mokytojų ir tėvų bendradarbiavimo padedant vaikams mokytis, mokyklos veiklos įsivertinimo procesų efektyvumo, veiklos planavimo kokybės.

3.Uždaviniai:

* Vykdyti tėvų (globėjų, rūpintojų) nuolatinį informavimą ir pedagoginį švietimą.
* Sistemingai ir reguliariai informuoti tėvus(globėjus, rūpintojus) apie vaikų pažangą, lankomumą.
* Taikyti įvairius bendravimo ir bendradarbiavimo su tėvais (globėjais, rūpintojais) metodus, padedant vaikui mokytis.
* Aktyvinti tėvų (globėjų, rūpintojų) dalyvavimą mokyklos savivaldoje.
* Užtikrinti glaudžius mokyklos bendruomenės narių ryšius (mokyklos administracijos, mokinių, mokytojų, pagalbą teikiančių specialistų ir tėvų (globėjų, rūpintojų).

**II skyrius**

 **Komunikavimo ir informavimo organizavimas**

4. Pagrindinė mokinių tėvų informavimo priemonė mokykloje – el. dienynas į kurį įrašomi ne tik mokinio pažymiai, bet ir lankomumas, pagyrimai, pastabos.

5. Mokyklos vykdoma švietimo politika bei kita tėvams aktuali informacija teikiama mokyklos tinklalapyje adresu: http://www.labunava.kedainiai.lm.lt

 6. Kiekvieną dieną dalykų mokytojai, neformaliojo vaikų švietimo vadovai pildo, elektroninį dienyną , kuriame fiksuoja mokinių pažangą, pasiekimus ir lankomumą.

 7. Klasės auklėtojai ir dalyko mokytojai atsako už savalaikį informacijos pateikimą.

 8. Informacija apie 1-4 klasės mokinių pažangą ir  pasiekimus, elgesį fiksuojama el. dienyne.

9. Apie 5-10 kl. mokinių elgesį ir mokymą(-si) tėvai informuojami pagyrimais, padėkomis, paskatinimu ir pastabomis elektroniniame dienyne. Jei mokinio tėvai neturi prieigos prie interneto, klasės auklėtojas, dalykų mokytojai, mokykloje dirbantys specialistai, mokyklos administracija gali tėvus informuoti: telefonu, atvirų durų dienų metu, vedant individualius pokalbius arba pateikti spausdintą informacijos variantą.

10. Likus mėnesiui iki pusmečio pabaigos, dalykų mokytojai mokiniams išveda signalinius pusmečius, klasių auklėtojai informuoja auklėtinių tėvus (globėjus, rūpintojus) apie numatomus pusmečio įvertinimus, vyksta signalinio pusmečio rezultatų analizė.

11. Klasės auklėtojas kas mėnesį, pasibaigus pusmečiui, mokslo metams tėvams pateikia spausdintą informacijos variantą apie vaiko pažangumo ir lankomumo rezultatus. Kad susipažino su informacija, tėvai (globėjai, rūpintojai) patvirtina parašu.

12. Papildomam mokinių tėvų informavimui mokykloje organizuojami tėvų susirinkimai:

12.1. bendri klasių tėvų susirinkimai – mokinių tėvams (globėjams, rūpintojams) organizuojami du kartus per metus: rudenį ir pavasarį. Susirinkimus planuoja mokyklos administracija kartu su klasių auklėtojais, dalykų mokytojais. Šiuose susirinkimuose aptariami mokyklos tikslai, uždaviniai mokslo metams, mokinių asmenybių raidos lūkesčiai, pažangos siekiai, įvertinami mokinių pasiekimai, analizuojamos bendros visai mokyklai mokinių ugdymo(si) problemos;

12.2. klasių tėvų susirinkimus – inicijuoja ir organizuoja klasių auklėtojai, ne mažiau kaip 2 kartus per mokslo metus. Klasės tėvų susirinkimas gali būti organizuojamas ir po (arba prieš) bendrus tėvų susirinkimus. Susirinkimų metu aptariami klasės mokinių mokymosi pasiekimai, analizuojama pažanga, mokinių elgesys, klasės mikroklimato palankumas mokymuisi, kiti svarbūs klasės reikalai, mokinių tėvai išsako savo nuomonę. Iškilus problemoms klasės auklėtojas į klasės tėvų susirinkimą gali pakviesti mokyklos administracijos atstovą, dalykų mokytojus, mokykloje dirbančius specialistus. Tėvai su klasių auklėtoju ir dėstančiais mokytojais aptaria mokinių ugdymo(si) tikslus, pasiekimus, esamas problemas bei numato tolesnių veiksmų planą.

13. Tėvų (globėjų, rūpintojų) informavimas:

13.1. individualūs mokyklos administracijos, klasių auklėtojų, dalykų mokytojų, mokykloje dirbančių specialistų, susitikimai su mokinių tėvais (globėjais, rūpintojais) numatomi pagal poreikį;

13.2. individualūs pokalbiai su administracija – iškilus problemoms, mokinių tėvai gali kreiptis į mokyklos administraciją. Mokyklos administracija padeda spręsti susidariusias problemas, pagal galimybes atsižvelgia į tėvų (globėjų, rūpintojų) pageidavimus, susijusius su jų vaikų ugdymu(si);

13.3. individualūs pokalbiai su dalykų mokytojais – iškilus problemoms, esant poreikiui mokinių tėvai (globėjai, rūpintojai) gali kreiptis į dalykų mokytojus. Individualių susitikimų, konsultacijų metu mokytojas supažindina mokinio tėvus su mokinio ugdymo(si) pasiekimais, elgesio bei lankomumo problemomis. Esant poreikiui, dalykų mokytojai gali parodyti mokinio tėvams jo sąsiuvinius, pratybų sąsiuvinius bei kitus mokinio atliekamus darbus;

13.4. individualūs pokalbiai su klasės auklėtoju – individualių susitikimų, konsultacijų metu klasės auklėtojas supažindina mokinio tėvus (globėjus, rūpintojus) su konkrečiomis dalykų mokytojų užfiksuotomis problemomis, pasiūlymais, patarimais. Aptaria mokinio pasiekimus ir pažangą, pagalbos metodus vaikui mokantis, neformaliojo švietimo pasiekimus, teikia rekomendacijas dėl drausmės, lankomumo, elgesio problemų;

13.5. individualūs pokalbiai su mokykloje dirbančiais specialistais – mokinių tėvai (globėjai, rūpintojai) supažindinami su ugdymo(si) ar elgesio problemomis. Specialistų konsultacijos padeda spręsti specifines mokinių ugdymo(si) problemas. Specialiųjų ugdymo(si) poreikių turinčių mokinių pažangą ir pasiekimus specialistai aptaria Vaiko gerovės komisijoje, individualiai arba kartu su administracija, dėstančiais mokytojais, mokinių tėvais (globėjais), klasės auklėtoju ir pačiu mokiniu.

14. Pokalbio metu mokytojai privalo laikytis mokytojų etikos taisyklių, mokyklos bendruomenės vertybių nuostatų, vidaus tvarkos taisyklių, remtis mokyklos nuostatomis ir reikalavimais.

 15. Apie direktoriaus įsakymu pareikštus pagyrimus ir pastabas mokinio tėvus (globėjus, rūpintojus) klasės auklėtojas informuoja per 5 dienas nuo įsakymo parašymo.

 16. Jei mokinys sistemingai nesiruošia pamokoms, jose nedalyvauja, jis kviečiamas į Vaiko gerovės komisijos posėdžius. Su posėdžio nutarimais tėvus (globėjus, rūpintojus) klasės auklėtojas supažindina per 3 dienas. Esant būtinybei į Vaiko gerovės komisijos posėdžius kviečiami tėvai (globėjai rūpintojai).

17. Informacija, susijusi su mokytojų tarybos nutarimais, direktoriaus įsakymais, kai dėl mokinio mokymosi ar elgesio problemų priimami svarbūs nutarimai (griežti papeikimai,

įspėjimas dėl pašalinimo ar pašalinimas iš mokyklos), teikiama raštu, registruojant ir išsiunčiama registruotu laišku (už informacijos pateikimą tėvams (globėjams, rūpintojams) atsako mokyklos raštvedys).

 18. Iki 14 metų mokiniams tėvų (globėjų, rūpintojų) parenkamas dorinio ugdymo dalykas.

19. Tėvai (globėjai, rūpintojai) įtraukiami į mokyklos savivaldą. Trys tėvų atstovai yra Mokyklos tarybos nariai, vienas tėvas yra Mokytojų atestacinės komisijos narys, jie svarsto aktualiausius mokyklos veiklos klausimus.

20. Tėvai (globėjai, rūpintojai) įtraukiami į mokykloje vykdomus vidaus projektus, kviečiami į mokykloje organizuojamus renginius, šventes, ekskursijas, išvykas ir kt. Jiems organizuojamos paskaitos pedagogikos, psichologijos, psichotropinių medžiagų vartojimo prevencijos ir kitais klausimais.

**III skyrius**

 **Baigiamosios nuostatos**

21.Kėdainių r. Labūnavos pagrindinės mokyklos tėvų (globėjų, rūpintojų) informavimo ir komunikavimo tvarkos aprašas padeda geriau modeliuoti tėvų pagalbą ugdant bei efektyvinti ir valdyti ugdymo(si) pokyčius:

* tobulinti ugdymo turinį, metodus, formas;
* didinti mokinių mokymo(si) motyvaciją;
* siekti efektyvesnių ugdymo(si) rezultatų, analizuoti pažangą;
* skirti pakankamą dėmesį specialiųjų poreikių turintiems mokiniams;
* nukreipti mokinius karjeros planavimui pagal gebėjimus ir polinkius, užtikrinti asmenybės ugdymo strategijų visuotinumą;
* koreguoti mokyklos strategiją , tikslus ir uždavinius.

22. Pagal Lietuvos Respublikos švietimo ir mokslo ministerijos naujus ar pakoreguotus dokumentus dėl mokyklų informavimo organizavimo gali būti keičiamas ar koreguojamas mokyklos tėvų (globėjų, rūpintojų) informavimo ir komunikavimo tvarkos aprašas.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**